text: 720 nye p-pladser ved sygehuset i Aabenraa
  22 maj 2012 kl. 07.19
  Det nye P-hus med 720 parkeringspladser ved Aabenraa Sygehus bliver indviet og taget i brug i dag. Det er det første skridt på opførelsen af det nye akutsygehus i Aabenraa.
  Den større kapacitet betyder flere patienter og flere besøgende, og derfor vil der blive brug for flere P-pladser i området omkring sygehuset.
  P-huset ligger i forskudt terræn neden for hovedindgangen.
  . P-huset dækker et areal på 6.200 kvadratmeter, og det har kostet 42 mio. kroner at bygge det (inkl. en ny adgangsvej).
  Der var første spadestik på P-huset 30. juni 2011.
  Det er 5E-Byg A/S, der har bygget P-huset. De har også stået for Region Syddanmarks P-huse i Esbjerg og Odense, og skal nu også i gang med at bygge et i Svendborg.
  
  Akutsygehuset bygges i to etaper
  Akutsygehuset bygges i to faser: Akutmodtagelse og fælles familiehus for psykiatri og somatik vil stå klar i 2013. Øvrige psykiatriske funktioner i 2014. Udvidelsen af Sygehus Sønderjylland Aabenraa fortsætter med en fase to frem til 2019.
  Udvidelsen af sygehuset koster 1,25 mia. kr. Akutsygehuset skal dække et område med 230.000 borgere. Der bliver 258 senge inkl. 45 senge i den fælles akutmodtagelse. Det nuværende sygehus er på ca. 25.000 kvadratmeter. Det nye sygehus inkl. kælder bliver på ca. 70.000 kvadratmeter.
  